ซีไอเอ็มบีชี้ศก.ถกถอย กดดันธปท.ลดดอกเบี้ย
"อมรเทพ จาวะลา" ระบุ ธปท. ลดดอกเบี้ยด่วน เพราะเห็นเศรษฐกิจไทยแย่เข้าสู่ภาวะถดถอย
23 มี.ค. 2563

ดร.อมรเทพ จาวะลา ผู้ช่วยกรรมการผู้จัดการใหญ่ สำนักวิจัย ธนาคาร ซีไอเอ็มบี ไทย เปิดเผยว่า การที่ธนาคารแห่งประเทศไทย (ธปท.) มีการประชุมคณะกรรมการนโยบายการเงิน (กนง.) เร่งด่วนเมื่อวันที่ 20 มี.ค. 2563 ที่ผ่านมา และมีมติลดดอกเบี้ยนโยบายจาก 1% เหลือ 0.75% แสดงให้เห็นว่าเศรษฐกิจไทยแย่กว่าที่ ธปท. คาดหมายไว้
"กนง. กำลังยอมรับสภาพที่เศรษฐกิจไทยกำลังเข้าสู่ภาวะถดถอยตามเศรษฐกิจโลก ส่วนจะลงดิ่งเพียงไร ก็ขึ้นอยู่กับมาตรการทางการเงินและการคลังที่จะรับมือกับไวรัสโควิด-19 ที่กระทบภาคธุรกิจและภาคครัวเรือน" ดร.อมรเทพ กล่าว
ดร.อมรเทพ กล่าวว่า ขอชื่นชม กนง. ที่ตัดสินใจลดดอกเบี้ยโดยไม่รอวาระการประชุมปกติในวันที่ 25 มี.ค. นี้ และเมื่อมองไปข้างหน้า ธปท. น่าจะมีมาตรการอัดฉีดสภาพคล่อง?เข้าระบบเพิ่มเติม เพราะวันนี้ทั่วโลกกำลังเผชิญปัญหาขาดสภาพคล่องแม้ธนาคารกลางสำคัญอัดฉีดเงินมหาศาล รอลุ้น กนง. หั่นดอกเบี้ยอีกรอบวันที่ 25 มี.ค. นี้ และอาจเผยมาตรการกึ่งๆ QE หรืออัดฉีดเงิน ที่ไทยจะใช้เสริมสภาพคล่องให้ธนาคารและภาคเอกชน